Diari Oficial de la Generalitat Valenciana


Sumari del DOGV 2306, del 08-07-1994 (1994/831932)

RESOLUCIÓ de 30 de juny de 1994, del director general del Servei Valencià de Salut, per la qual convoca un concurs-oposició per a la provisió de vacants de personal no sanitari del grup D, telefonistes, d'institucions sanitàries de la Conselleria de Sanitat i Consum .
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2306

Data del DOGV
:   08-07-1994

Secció del DOGV
:   AUTORITATS I PERSONAL

Número del document
:   1994/831932


Data del document
:   30-06-1994

Organisme emissor
:   Servei València de Salut

Tipus de document
:   Resolució

RESOLUCIó de 30 de juny de 1994, del director general del Servei Valencià de Salut, per la qual convoca un concurs-oposició per a la provisió de vacants de personal no sanitari del grup D, telefonistes, d'institucions sanitàries de la Conselleria de Sanitat i Consum. [94/4577]  
Aprovada l'Oferta d'Ocupació de Personal del Servei Valencià de Salut pel Decret 50/1993, de 5 d'abril, del Consell de la Generalitat Valenciana, i sent d'urgent necessitat la cobertura dels llocs de treball de telefonistes d'institucions sanitàries de la Conselleria de Sanitat i Consum.  
D'acord amb els sistemes i procediments establerts pel Reial Decret 118/91, de 25 de gener, sobre selecció de personal estatutari i provisió de llocs de treball a les institucions sanitàries de la Seguretat Social.  
Fent ús de la competència que m'atorga l'article primer de l'Ordre de 22 de març de 1994 de la Conselleria de Sanitat i Consum, per la qual s'aproven diferents delegacions d'atribucions en matèria de personal a favor de diferents òrgans de la conselleria, i després d'haver escoltat les organitzacions sindicals amb representació en la mesa sectorial de sanitat, resolc:  
Article primer  
Es convoca un concurs-oposició per a la provisió de 7 llocs de treball vacants de telefonistes d'institucions sanitàries de la Conselleria de Sanitat i Consum.  
D'acord amb l'article cinquè del Decret 50/1993, de 5 d'abril, del Consell de la Generalitat Valenciana, s'estableix una reserva de 3 de les places convocades perquè siguen cobertes pel torn de promoció interna.  
Atès el nombre de places convocades, no és possible fer la reserva de places per a qui tinga la condició legal de personal amb disminució, prevista en l'article 6 del Decret 50/1993, de 5 d'abril.  
Article segon  
Les bases de l'annex I que regulen aquesta convocatòria s'adapten a les aprovades pel Reial Decret 118/1991, de 25 de gener (BOE núm. 33, de 07.02.91), com a normes bàsiques i preceptes d'aplicació supletòria al personal estatutari dels serveis de salut de les comunitats autònomes.  
València, 30 de juny de 1994.- El director general del Servei Valencià de Salut: Manuel Peris Monfort.  
ANNEX I  
Bases  
1. Característiques generals  
1.1 Incompatibilitats  
Les persones que obtinguen plaça en aquesta convocatòria no podran fer-ne compatible l'exercici amb un altre lloc de treball, càrrec o activitat en el sector públic o privat, llevat dels supòsits excepcionals que preveuen les disposicions vigents en matèria d'incompatibilitats.  
1.2 Règim de la jornada laboral  
El règim de prestació de serveis així com el règim horari serà el legalment estipulat.  
1.3 Retribucions  
Les places estan dotades amb les retribucions que determina el Reial Decret-Llei 3/1987, d'11 de setembre, en la quantia fixada pressupostàriament per al personal no sanitari al servei de les institucions sanitàries de la Seguretat Social dependents de la Conselleria de Sanitat i Consum.  
1.4 Règim jurídic  
Les persones que obtinguen plaça estaran subjectes al règim jurídic de l'Estatut Jurídic del Personal no Sanitari al servei de les institucions sanitàries de la Seguretat Social i les altres disposicions que els siguen aplicables.  
2. Requisits dels aspirants  
2.1 Requisits per al concurs-oposició  
2.1.1 Tenir la nacionalitat espanyola.  
2.1.2 Haver fet els 18 anys.  
2.1.3 Posseir el títol de graduat escolar, formació professional de primer grau o una titulació equivalent.  
2.1.4 Aptitud psicofísica que s'acreditarà mitjançant un certificat mèdic quan s'haurà obtingut la plaça. La presa de possessió queda supeditada a la superació d'aquest requisit.  
2.1.5 No estar inhabilitat per a l'exercici professional o de funcions públiques, ni separat mitjançant un expedient disciplinari del servei de les administracions públiques o de la Seguretat Social.  
2.1.6 Ingressar en concepte de drets d'examen la quantitat de 997 pessetes, en qualsevol oficina de la Caixa d'Estalvis del Mediterrani de la província on es faça la convocatòria, en el compte corrent següent:  
- Caixa d'Estalvis del Mediterrani (CAM), c.c. 640040/93. Oficina principal d'Alacant.  
2.2 Requisits específics per al torn restringit de promoció interna.  
Els aspirants que hi concórreguen pel torn restringit de promoció interna hauran de tenir la condició de personal estatutari fix amb destinació en institucions sanitàries dependents de la Conselleria de Sanitat i Consum que pertanyen a grups iguals o inferiors de classificació, dels establerts en l'article 3 del Reial Decret-Llei 3/1987, d'11 de setembre, que hagués completat dos anys de serveis amb plaça en propietat abans de l'acabament del termini de presentació d'instàncies i que tinga els requisits generals i específics exigits en cada cas.  
2.3 Moment en què cal acreditar el compliment dels requisits per a concursar  
2.3.1 Per a ser admesos a la realització de les proves bastarà que els aspirants manifesten en les seues instàncies que reuneixen tots els requisits i les condicions exigits, referits a la data d'acabament del termini assenyalat per a la presentació de sol·licituds.  
2.3.2 Els requisits a què es refereix la base 2.1, llevat del justificant de l'ingrés dels drets d'examen, els acreditarà fefaentment el concursant segons estableix la base 8.  
2.3.3 El justificant de l'ingrés dels drets d'examen s'adjuntarà a la instància corresponent. Serà causa de no admissió el fet de no haver fet aquest ingrés en temps i forma.  
3. Sol·licituds  
3.1. Model  
Les persones interessades a participar en el concurs-oposició hauran d'emplenar una sol·licitud que necessàriament s'haurà d'adaptar al model que es proporcionarà a les direccions territorials de la Conselleria de Sanitat i Consum i a la Gerència d'Alcoi.  
Abans d'emplenar la instància els sol·licitants hauran de llegir les instruccions que hi ha a l'imprès.  
3.2 Presentació de sol·licituds  
Les sol·licituds emplenades es podran presentar a les untats de registre de les següents dependències administratives:  
03174 Alacant: c/ Girona, 26.  
12618 Castelló: c/ Hort dels Corders, 12.  
46971 València: c/ Quart, 99.  
03721 Alcoi: c/ Onofre Jordà, 21.  
O mitjançant qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. S'adverteix que en la instància hi ha d'haver el segell del registre i que els originals dels impresos són per a l'administració i les còpies per a les persones interessades.  
3.3 Termini  
El termini de presentació d'instàncies serà d'un mes comptador des de l'endemà de la publicació d'aquesta disposició en el Diari Oficial de la Generalitat Valenciana.  
3.4 Elecció de destinació  
Les persones que concórreguen al torn lliure del concurs-oposició concursaran igualment i de forma automàtica a les places que no es proveesquen pel sistema de promoció interna, quedant acumulades en l'esmentat torn lliure. L'elecció de destinacions en aquesta fase es farà quan s'hauran publicat els resultats del concurs-oposició, segons especifica la base 7.6, tenint en compte que els aspirants aprovats que pertanyen al torn restringit de promoció interna tindran preferència sobre els de torn lliure per a triar plaça.  
3.5 Exclusió per falsedat  
La consignació de dades falses en la instància o en la documentació aportada pels aspirants comportarà l'exclusió del concurs o la nul·litat de la plaça adjudicada, si cal, sense perjudici de les mesures legals que escaiguen.  
3.6 Domicili per a notificacions  
L'adreça que conste en les instàncies serà considerada l'única vàlida per a notificacions. Són responsabilitat exclusiva del concursant tant els errors en la consignació com la comunicació a la Direcció General del Servei Valencià de Salut de qualsevol canvi del domicili.  
3.7 Aspirants disminuïts  
El tribunal establirà per a les persones amb disminució que ho sol·liciten les adaptacions necessàries per a la realització de les proves. Per a això, les persones interessades hauran de fer-ne la petició en la seua sol·licitud de participació en la convocatòria. Aquestes adaptacions no podran desvirtuar el caràcter de les proves, la finalitat de les quals es valorar l'aptitud dels aspirants per a les funcions pròpies de la plaça a què aspiren.  
3.8 Aspirants per promoció interna  
Els aspirants sols podran participar a través d'un dels dos sistemes d'accés indicats. L'opció pel torn restringit caldrà fer-la en la sol·licitud de participació en la convocatòria, en el lloc que hi ha per a això. En el supòsit que l'aspirant no tingués els requisits per a concursar per aquest torn, la seua sol·licitud es traslladarà automàticament al torn lliure. Els aspirants que opten en la instància pel torn restringit de promoció interna no podran participar simultàniament en el torn lliure.  
4. Documentació que cal aportar amb la instància  
4.1 Documentació que acredite els requisits  
Junt a la instància, els concursants hauran d'aportar els següents documents:  
4.1.1 Fotocòpia del DNI.  
4.1.2 Justificant de l'ingrés dels drets d'examen: rebut original o còpia compulsada d'haver ingressat, en el compte corrent de l'entitat bancària que s'ha determinat, la quantitat especificada en aquesta convocatòria en concepte de drets d'examen. Quan la sol·licitud es faça per correu, l'ingrés podrà fer-se per gir postal o telegràfic o transferència bancària al compte corrent especificat en la base 2.1.6, i s'adjuntarà a la instància el rebut que ho acredite.  
4.1.3 Acreditació de tenir plaça en propietat per al torn de promoció interna.  
Els aspirants per promoció interna hauran de presentar una certificació lliurada per la direcció de l'àrea d'Atenció Primària i Promoció de la salut o per la Gerència, direcció, direcció de gestió i serveis generals o administració de la institució sanitària dependent de la Conselleria de Sanitat i Consum on presten serveis. Aquesta certificació haurà d'acreditar la seua condició de personal estatutari amb nomenament en propietat i almenys dos anys d'antiguitat en un grup de classificació igual o inferior al de la plaça o la categoria a què opten. Caldrà aportar també una fotocòpia compulsada del nomenament en la categoria corresponent.  
4.2 Documentació que acredite els mèrits del barem  
Els concursants en la fase de concurs-oposició pel torn lliure o restringit de promoció interna hauran d'aportar la documentació acreditativa dels mèrits que al·leguen d'acord amb el barem de la base 7.4.  
4.3 Acreditació de la documentació presentada  
4.3.1 Els requisits i els mèrits avaluables podran ser acreditats mitjançant la documentació original, un testimoni notarial o una fotocòpia compulsada.  
4.3.2 Els tribunals, que sols podran valorar la documentació ben acreditada i aportada en temps i forma, podran demanar-ne qualsevol aclariment. Quan aquest requeriment no siga atès, no serà valorat el mèrit corresponent. Els tribunals podran també sol·licitar als aspirants una còpia traduïda per un traductor jurat dels documents al·legats que estiguen redactats en un idioma diferent dels oficials a la Comunitat Valenciana.  
5. Admissió i exclusió dels aspirants  
5.1 Llista provisional d'admesos  
Acabat el termini de presentació d'instàncies, el director general del Servei Valencià de Salut publicarà una resolució per la qual aprovarà la llista provisional d'aspirants admesos i exclosos. En aquesta llista hi haurà: el nom i els cognoms dels aspirants, la categoria a què es presenten, la indicació de la causa d'exclusió, si és el cas, i el termini de correcció de defectes.  
Els aspirants disposaran d'un termini de deu dies hàbils comptadors des de l'endemà de la data de publicació de la resolució per a corregir la falta o presentar els documents que calguen, si la sol·licitud d'admissió no tenia els requisits exigits en la convocatòria, segons estableix l'article 71 de la Llei de Règim Jurídic de les Administracions Públiques i del Procediment Administratiu Comú.  
5.2 Llista definitiva d'admesos  
Acabat el termini esmentat en la base anterior, vistes les al·legacions i corregits els defectes si escau, es publicarà la llista definitiva d'admesos i exclosos de la mateixa manera que la llista provisional.  
En la mateixa resolució que farà pública la llista de persones admeses i excloses s'indicarà el lloc i la data del començament dels exercicis de la fase d'oposició.  
Contra la resolució de la Direcció General del Servei Valencià de Salut que aprovarà la llista definitiva es podran interposar els recursos que s'especifiquen en la base 12.  
6. Tribunals  
6.1 Composició  
Les persones que formaran el tribunal seran nomenades pel conseller de Sanitat i Consum, a proposta del director general del Servei Valencià de Salut, d'acord amb la disposició addicional tercera de l'Ordre de 22 de març de 1994 de la Conselleria de Sanitat i Consum. La llista en serà publicada amb una anticipació d'un mes com a mínim abans del començament de les proves, junt a la resolució que aprovarà la llista provisional d'aspirants admesos i exclosos.  
El tribunal el compondran set persones. Es designarà el mateix nombre de suplents. Tindrà la següent composició:  
- En serà president el director general del Servei Valencià de Salut o la persona que hi delegue.  
- Dos vocals, a proposta del director general del Servei Valencià de Salut.  
- Un vocal en representació de la Conselleria de Sanitat i Consum.  
- Dos vocals proposats per les organitzacions sindicals representades en la Mesa Sectorial de Sanitat.  
- Se'n nomenarà secretària una persona proposada pel director general del Servei Valencià de Salut.  
6.2 Règim de funcionament  
6.2.1 Totes les persones que formen part del tribunal, tant titulars com suplents, hauran de tenir un titulació de nivell acadèmic igual o superior a l'exigida per a l'ingrés.  
6.2.2 S'entendrà que està constituït el tribunal quan hi assistesquen la majoria dels seus membres i necessàriament el que en siga president o el seu suplent, el qual tindrà vot de qualitat en cas d'empat. Si no hi assisteix el secretari, en farà les funcions un vocal, d'acord amb el que estableix l'ordre en què apareixen allistats en la base 6.1.  
6.2.3 Quan les organitzacions sindicals no facen la proposta de vocals en un termini de quinze dies des que els siga sol·licitada, podrà nomenar-los l'autoritat convocant.   
6.2.4 El tribunal tindrà la categoria quarta de les assenyalades en el Decret 200/1985, de 23 de desembre, del Consell de la Generalitat Valenciana, sobre indemnitzacions per raó del servei i l'Ordre de 17 de febrer de 1986 (DOGV de 10.03.86), per la qual es desplega el decret.  
6.2.5 El tribunal podrà disposar la incorporació als seus treballs d'assessors especialistes per a totes o algunes de les proves. Aquests assessors hauran de tenir un titulació de nivell acadèmic igual o superior a l'exigida per a l'ingrés, i es limitaran a exercir les seues especialitats tècniques per raó de les quals exclusivament col·laboraran amb l'òrgan de selecció.  
6.2.6 Les persones que formen el tribunal hauran de mantenir una vinculació professional de caràcter fix amb la Conselleria de Sanitat i Consum. Ha de quedar ben acreditada en l'expedient la causa que determine els nomenaments que, excepcionalment, no siguen de personal fix.  
6.3 Funcions del tribunal  
Corresponen al tribunal les funcions de determinació concreta del contingut de les proves i qualificació dels aspirants, tant en la fase d'oposició com en la de concurs. També, en general, l'adopció de les mesures que calguen per al desenvolupament correcte de les proves selectives, segons estableixen el Reial Decret 118/1991, de 25 de gener, i la convocatòria.  
Els criteris d'actuació del tribunal referits a les funcions assenyalades adés hauran de fer-se públics abans de la realització de les proves.  
6.4 Abstenció i recusació  
Els membres del tribunal hauran d'abstenir-se i podran ser recusats per les persones interessades quan hi concórreguen les circumstàncies previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú. Igualment, hauran d'abstenir-se els que hagen fet tasques específiques de preparació d'aspirants els cinc anys anteriors al començament de les proves, llevat que aquestes tasques estigueren vinculades a la formació oficial per a l'obtenció del títol amb la base del qual hi concorren els aspirants.  
6.5 Seu del tribunal  
Per a comunicacions i altres incidències, el tribunal tindrà la seua seu en els serveis centrals de la Direcció General del Servei Valencià de Salut (c/ Roger de Llúria, 19, 46707 València).  
7. Desenvolupament de la convocatòria  
Les proves selectives pel sistema de concurs-oposició consistiran en la celebració de cadascuna d'aquestes fases a fi de determinar l'aptitud dels aspirants i d'establir-ne l'ordre de prelació per a la selecció.  
7.1 Característiques de les proves electives  
Primer exercici: consistirà en la contestació per escrit, en el termini màxim de dues hores, d'un qüestionari de preguntes sobre el contingut del programa que s'inclou com a annex IV.  
Els aspirants que concórreguen per promoció interna i procedesquen del grup D de la mateixa especialització funcional quedaran exempts de la part de l'exercici referent a l'apartat A, sobre matèries generals, de l'annex IV.  
Segona prova: de caràcter pràctic, es realitzarà en els termes i en el temps que establirà el tribunal i tindrà com a finalitat valorar les aptituds, les destreses, els coneixements i la capacitat professional dels aspirants en relació amb les funcions pròpies de la categoria a què aspiren.  
7.2 Anunci de les proves  
El lloc i la data del començament de l'exercici s'indicarà en la resolució per la qual es farà pública la llista definitiva d'admesos i exclosos.  
Els aspirants seran convocats per a cada exercici en crida única, i perdran els seus drets els opositors que no hi compareguen.  
Després d'haver començat les proves, els anuncis de celebració de les proves successives seran fets públics pel tribunal als taulells d'anuncis dels serveis centrals de la Direcció General del Servei Valencià de Salut, de les direccions territorials de la Conselleria de Sanitat i Consum a Alacant, Castelló i València i de la Gerència d'àrea d'Alcoi, almenys 3 dies abans de la realització de la prova.  
7.3 Qualificació de les proves  
Serà competència del tribunal la determinació concreta del nombre de preguntes que caldrà contestar per aprovar les proves, així com els criteris de superació de les proves pràctiques i l'establiment de la fórmula de correcció. Aquests criteris seran publicats pel tribunal abans de la realització de les proves. Sense perjudici del caràcter eliminatori dels exercicis, podran superar la fase d'oposició un nombre d'aspirants superior al de places convocades.  
El primer exercici es qualificarà de 0 a 30 punts.  
El primer exercici dels aspirants que concórreguen pel torn de promoció interna (exempts de la realització de l'apartat A, sobre matèries generals, de l'annex IV), es qualificarà també de 0 a 30.  
El segon exercici es qualificarà de 0 a 30 punts.  
7.4 Fase de concurs  
7.4.1 La fase de concurs, que no tindrà caràcter eliminatori i a què sols accediran els aspirants que hagen superat la fase d'oposició, consistirà en la valoració de 0,35 punts per cada mes de serveis prestats en les institucions sanitàries de la Seguretat Social com a personal estatutari fix de plantilla o contractat, amb un límit de 10 anys de prestació de serveis.  
7.4.2 La puntuació de mèrits que consta en el punt anterior es completarà per als aspirants que concórreguen pel sistema de promoció interna amb la puntuació addicional que consta en l'annex II i que no podrà excedir el 25% de la puntuació màxima del conjunt de les proves de la fase d'oposició.  
Hi haurà també una puntuació, addicional a la puntuació de mèrits que consta en la base 7.4.1, per coneixements de valencià acreditats per la Junta Qualificadora de Coneixements de Valencià, que consta com a annex III.  
El tribunal assignarà la puntuació prevista en el barem i la puntuació addicional per promoció interna i coneixements de valencià als mèrits acreditats pels aspirants que hagen superat la fase d'oposició.  
En cap cas les puntuacions addicionals o de la fase de concurs podran ser aplicades per a la superació dels exercicis de la fase d'oposició.  
Sols podran ser valorats els mèrits que tinguen els interessats l'últim dia del termini de presentació de sol·licituds, i que siguen suficientment acreditats com estableix la base 4.3.  
7.5 Publicació dels resultats  
Acabades les proves selectives, el tribunal farà pública, al taulell d'anuncis de la seu central de la Direcció General del Servei Valencià de Salut, la relació d'aspirants per ordre de puntuació, que serà la suma de les puntuacions obtingudes en les fases d'oposició i de concurs. Els empats en la puntuació total es resoldran a favor de l'aspirant que haja obtingut major puntuació en la fase d'oposició. Si hi subsisteix l'empat, es resoldrà a favor de l'aspirant que haja obtingut major puntuació en el primer exercici.  
Aquesta llista serà elevada pel tribunal al director general del Servei Valencià de Salut.  
7.6 Adjudicació de places  
El director general del Servei Valencià de Salut farà pública al taulell d'anuncis de la seu central de la Direcció General del Servei Valencià de Salut la resolució per la qual aprovarà la llista de places que s'oferiran als aspirants i el procediment perquè ells puguen efectuar la seua opció a plaça., davant la Direcció General del Servei Valencià de Salut en el termini de 20 dies naturals. Les vacants que s'oferiran correspondran sempre a places bàsiques de la categoria convocada.  
Els aspirants seleccionats pel sistema de promoció interna tindran preferència per a l'elecció del lloc de treball sobre els procedents del sistema general d'accés lliure.  
Els llocs de treball s'adjudicaran entre els aspirants d'acord amb la sol·licitud, l'ordre de preferència i per l'ordre de la puntuació assolida. Perdran els drets derivats de la seua participació en les proves selectives els aspirants que no sol·liciten plaça en temps i forma segons el que establisca la resolució a què es refereix el paràgraf primer d'aquest apartat i els que no obtinguen cap plaça entre les efectivament sol·licitades, així com els que no els corresponga cap plaça de les ofertes per raó de la puntuació obtinguda. Solament podran ser declarats aprovats en les proves selectives i, per tant, nomenats els aspirants que obtinguen plaça.  
El director general del Servei Valencià de Salut publicarà al taulell d'anuncis de la seu central de la Direcció General del Servei Valencià de Salut la llista provisional d'aspiants aprovats amb indicació de la plaça que els haurà correspost. Aquesta llista també es farà pública en les direccions territorials de la Conselleria de Sanitat i Consum i en la Gerència d'àrea d'Alcoi.  
7.7 Exclusió durant el desenvolupament de les proves  
Si en qualsevol moment del procés de selecció arriba a coneixement del tribunal que algun dels aspirants no posseeix tots els requisits exigits, haurà de requerir-li'n l'acreditació. Si els requisits en qüestió no són acreditats en el termini dels deu dies hàbils següents a la notificació del requeriment, el tribunal farà una proposta d'exclusió de la persona interessada, indicant-hi les inexactituds o falsedats formulades per l'aspirant, al director general del Servei Valencià de Salut, el qual, després de fer les verificacions que considere necessàries, dictarà una resolució motivada que exclourà l'aspirant del concurs-oposició. Aquesta resolució podrà ser impugnada de la manera que estableix la base 12.  
8.Presentació de documents  
8.1 El personal seleccionat disposarà d'un termini de vint dies naturals, comptadors des de l'endemà de la publicació de la llista de places ofertes a què fa referència el primer paràgraf de la base 7.6, per a presentar davant la Direcció General del Servei Valencià de Salut la següent documentació:  
a) Una fotocòpia compulsada del document nacional d'identitat.  
b) Una fotocòpia compulsada del títol, diploma o resguard de la titulació corresponent.  
c) Declaració de no haver estat separat mitjançant expedient disciplinari de les administracions públiques o de la Seguretat Social, i de no exercir activitats incompatibles.  
d) Acreditar, mitjançant un reconeixement sistemàtic, l'aptitud psicofísica.  
e) Els aspirants disminuïts hauran de presentar una certificació de la Conselleria de Treball i Afers Socials, o un altre òrgan competent d'altres comunitats autònomes o de l'administració de l'estat, que acredite aquesta condició, així com la seua capacitat d'exercir les tasques que corresponen als llocs d'aquesta convocatòria.  
8.2 Qui dins el termini fixat, i llevat de casos de força major, no presente la documentació, no podrà ser nomenat i quedaran anul·lades totes les actuacions, sense perjudici de la responsabilitat en què poguera haver incorregut per falsedat en la seua instància. En tal cas, la plaça s'inclourà entre les convocades en el següent procés selectiu.  
Els aspirants aprovats que tinguen la condició de personal fix de les administracions públiques o dels serveis de salut estaran exempts d'acreditar les condicions i els requisits ja justificats per obtenir el seu anterior nomenament, i hauran de presentar una certificació de l'organisme de què depenguen que acredite la seua condició i les altres circumstàncies que consten en el seu expedient personal.  
8.3 Exclusió per incompliment dels requisits  
Si un aspirant seleccionat no té algun dels requisits exigits en la convocatòria, el director general del Servei Valencià de Salut dictarà una resolució motivada en què declararà la pèrdua dels drets a la plaça de què es tracte. Aquesta resolució podrà ser impugnada de la manera que estableix la base 12.  
9. Publicació, nomenament i presa de possessió  
Quan haurà acabat el termini per a la presentació de documents i s'hauran adjudicat les places, s'acordarà el nomenament dels aspirants aprovats, que es publicarà en el Diari Oficial de la Generalitat Valenciana.  
Els aspirants que hagen obtingut una plaça per concurs-oposició disposaran del termini d'un mes, comptador a partir de l'endemà de la publicació a què fa referència el paràgraf anterior, per a incorporar-s'hi i prendre'n possessió, que es durà a terme, després que haurà lliurat el nomenament el director general del Servei Valencià de Salut, davant la gerència o direcció de l'hospital a què estiga adscrita la plaça. Perdran els seus drets els qui sense causa suficientment justificada deixen passar el termini sense incorporar-s'hi.  
Igualment, els aspirants per promoció interna tindran el termini d'un mes previst per als aspirants pel sistema d'accés lliure.  
10. Coneixement de valencià  
10.1 Els qui superen les proves selectives acreditaran els seus coneixements de valencià amb la presentació dels certificats de la Junta Qualificadora de Coneixements de Valencià.  
10.2 Els qui no acrediten el coneixement del valencià a què fa referència el punt anterior es comprometran a fer els cursos de perfeccionament que s'organitzaran per a això.  
10.3 Els aspirants podran utilitzar, en el desenvolupament de les proves selectives, tant si són orals com escrites, qualsevol de les dues llengües oficials de la Comunitat Valenciana.  
11. Publicitat  
Llevat dels casos en què expressament es determine el contrari, les publicacions de les diferents actuacions relatives a la convocatòria es faran al taulell d'anuncis de la seu central de la Direcció General del Servei Valencià de Salut. Els diferents terminis comptaran des de la diligència d'exposició al taulell de cada acte. No obstant això, i només per a informació dels concursants, es remetran còpies d'aquestes publicacions a les direccions territorials de la Conselleria de Sanitat i Consum d'Alacant, Castelló i València i a la Gerència de Salut d'Alcoi. El tribunal podrà determinar la conveniència d'usar altres mitjans per a informació exclusivament.  
12.Recursos  
Aquesta convocatòria, les seues bases i tots els actes administratius que siguen dictats tot executant-la pel director general del Servei Valencià de Salut podran ser impugnats per les persones interessades, després d'haver-ne fet la comunicació preceptiva a la Direcció General del Servei Valencià de Salut, mitjançant la interposició d'un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de la publicació de l'acte recorregut. Contra els actes del tribunal de la convocatòria podrà interposar-se un recurs ordinari davant el director per a la Gestió de Personal, fent ús de l'Ordre de 22 de març de 1994, de la Conselleria de Sanitat i Consum, en el termini d'un mes comptador a partir de l'endemà de la publicació de la resolució del tribunal. Tot això sense perjudici que s'use qualsevol altre recurs que per al seu dret estime convenient.  
ANNEX II  
Barem de mèrits per al torn de promoció interna  
I. Contingut funcional (màxim 8 punts)  
a) Per una plaça en propietat en categoria d'igual grup de classificació dins de l'Estatut de Personal no Sanitari: 8 punts.  
b) Per una plaça en propietat en categoria de grup de classificació immediat inferior de l'Estatut de Personal no Sanitari: 5,5 punts.  
c) Per una plaça en propietat en categoria d'altres grups de classificació de l'Estatut de Personal no Sanitari: 3 punts.  
d) Per una plaça en propietat en categories de qualsevol grup de classificació d'altres estatuts: 3 punts.  
II. Serveis prestats (màxim 4 punts)  
Per un mes complet de serveis prestats en propietat en la plaça de procedència: 0,04 punts, fins al màxim de 4 punts.  
III. Exercici de llocs  
a) Per exercir un lloc directiu de la divisió de gestió i serveis generals en les institucions sanitàries de la Conselleria de Sanitat i Consum: 3 punts.  
b) Per exercir el lloc de cap d'unitat de la divisió de gestió i serveis generals en les institucions sanitàries de la Conselleria de Sanitat i Consum: 2,5 punts.  
C) Per exercir llocs directius d'altres divisions en les institucions sanitàries de la conselleria de Sanitat i Consum: 1,5 punts.  
Sols s'acreditarà valoració per aquest punt si l'exercici del lloc ha estat igual o superior a 6 mesos, excloent els nomenaments provisionals.  
Podrà assignar-se valoració per més d'un subapartat, encara que la puntuació total per aquest punt mai excedirà els tres punts.  
ANNEX III  
Barem de mèrits pel coneixement de valencià  
El coneixement de valencià es valorarà per la possessió dels certificats de la Junta Qualificadora de Coneixements de Valencià:  
1. Certificat de coneixements orals: 0,5 punts.  
2. Certificat de grau elemental: 1 punt.  
3. Certificat de grau mitjà: 1,5 punts.  
4. Certificat de grau superior: 2 punts.  
No es valorarà el certificat imprescindible per a la consecució d'un altre de nivell superior que s'al·legue com a mèrit.  
ANNEX IV  
Programa per a la convocatòria de provisió de llocs de treball vacants de personal no sanitari de telefonistes, grup D, al servei de les institucions sanitàries dependents de la Conselleria de Sanitat i Consum  
A) Matèries generals  
Tema 1. La Constitució espanyola de 1978.  
Tema 2. L'Estatut d'Autonomia de la Comunitat Valenciana. Institucions d'autogovern. La Llei de Govern Valencià. El president de la Generalitat. El Consell. L'administració pública de la Generalitat Valenciana.  
Tema 3. La Conselleria de Sanitat i Consum. Estructura i funcions.  
Tema 4. La Llei General de Sanitat. Competències de les administracions públiques en matèria de sanitat. Estructura del sistema sanitari públic.  
Tema 5. Drets i deures dels usuaris dels serveis del sistema sanitari públic.  
Tema 6. Classes de personal estatutari. Especial referència al personal no sanitari: situacions. Drets i deures. Faltes i sancions.  
B) Matèries específiques  
Tema 7. Comunicacions en un centre sanitari. Tipus. Incidències sobre el funcionament.  
Tema 8. Centrals telefòniques: generalitats.  
Tema 9. El lloc d'operador: funcions.  
Tema 10. Tarifes telefònica: generalitats.  
Tema 11. Sistema Ibercom: generalitats.  
Tema 12. Centrals d'intercomunicació: generalitats.  
Tema 13. Equips de cercapersones: generalitats.  
Tema 14. Equips de radioenllaços: generalitats.  
Tema 15. Equips de megafonia: generalitats.  
Tema 16. Prioritats en l'actuació.  
Tema 17. Comunicació d'emergència: seqüències d'actuació.